En 19-årig mands taxatur til en adresse på Vittrup Kirkevej nord for Løkken endte klokken 02.36 natten til tirsdag med et overfald på bilens chauffør. Den 19-årige passager - en lokal ung mand - havde ikke i sinde at betale for sin tur, så i stedet for at aflevere sit dankort til chaufføren afleverede han en sky af peberspray mod chaufførens ansigt. - I første omgang havde han held med at slippe for at betale, og han flygtede fra stedet. Vi anholdt ham dog kort derefter på hans adresse cirka en kilometer fra hvor han blev sat af, fortæller vagtchef ved Nordjyllands Politi Heine Hansen. - Så det kunne altså ikke betale sig. Nu sidder han i vores venterum, sigtet for vold, og skal afhøres her i formiddag, siger vagtchefen videre. Den 19-årige er kendt af politiet i forvejen, og det var derfor, man så hurtigt kunne anholde ham.

Opsummering:
En ung mand ville ikke betale for sin taxa hjem, så han overfaldt chaufføren med peberspray.